Par agns a
dilunc intes sîs conteis de Irlande dal Nord che a fasin part dal
Ream Unît il gaelic al è stât calcolât de comunitât unioniste no
come la lenghe proprie di chês tieris, ma dome tant che un imprest
doprât dai nazionaliscj irlandês par fâur cuintri. Daûr di chest
prejudizi e jere massime la propagande fate dai grups politics
lealiscj. Intai ultins agns però, framieç de part plui progressiste
dai grups lealiscj (Progressive Unionist Party), al è nassût un
interès gnûf par cheste lenghe. Trê agns indaûr Sam Evans e Linda
Ervine, ducj i doi leâts al PUP, a àn inviât un prin cors di
gaelic inte aree Est di Béal Feirste / Belfast là che la popolazion
e je a grande maiorance unioniste. L’esperiment al à vût un sucès
no di pôc e, propit ta chestis zornadis, al è stât screât il
centri culturâl Turas là che a son dentri uficis, aulis e ancje une
biblioteche. Logât a Belfast Est, in Newtownards Road, il centri al
ufrìs un spazi adat pai cors di gaelic che aromai a son rivâts a
tocjâ lis vot lezions par setemane, ognidune pensade par un nivel
diferent di competence linguistihe. L’interès pe lenghe nazionâl
de isule al è cussì cressût che si à ancje pensât di inviâ
altris doi cors, un par fruts e un par adults, intune scuele dal
cuartîr.
Font:
BBC, 09/01/14; Irish Times, 10/01/14
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn eng_Latn